Omnibus Presentes Licteras inspecturis Officiales Senonenses, salutem in Domino. Noverint universi nos quasdam licteras sanas et integras vidisse, sigillo Reverendi in Christo patris ac domini, domini G. Dei gracia Meldensis Episcopi, prout prima facie apparebat sigillatas, formam que sequitur continentes: (F° 54, v°) Reverendo in Christo patri ac domino, dno G. Dei gracia Senonensi Archiepiscopo, Guillermus, eiusdem miseratione Meldensis Episcopus, cum omni reverencia et honore obedienciam tam debitam quam devotam. Notum sit paternitati vestre, tenore presentium, quod placet nobis et volumus, sicut alias per vestras patentes licteras nobis intimasse recolimus quod, ad decisionem et ordinacionem aliqualis controversie que inter venerabiles et discretos viros decanum, capitulum et archidiaconum Senonenses et nos vertebatur, super quibusdam juribus que iidem se habere dicebant occasione nove promotionis nostre ad Meldensem ecclesiam, tam in professione per nos ut dicebant faciendam in Senonensi Ecclesia, quam in intronizacione seu installacione de nobis per dictum archidiaconum in Meldensi ecclesia facienda, et quibusdam aliis in dictis licteris seriosius explicatis; Nobis contrarium asserentibus: procedatis quando et prout vobis expedire videbitur secundum inquestam quam super his fieri fecistis, de consensu partium, per discretos viros magistros Johannem de Plesseto, celerarium Senonensem et Radulphum de Paredo, cantorem Meldensem. Nos enim inquestam predictam quam diligenter inspeximus credimus sufficienter et fideliter esse factam, et eam ratificamus, non obstante quod idem magister Johannes celerarius ad receptionem aliquorum testium sine predicto cantore processit, de ipsius tamen beneplacito et consensu, eo enim pretextu inquestam ipsam, seu ordinacionem per vos secundum ipsam prout vobis faciendam videbitur, non intendimus in posterum impugnare sed ei parere volumus, ob paternitatis vestre reverenciam, cum effectu. In cuius rei testimonium sigillum nostrum licteris presentibus duximus apponendum. Datum Parisius, die lune ante festum beate Marie Magdalenes, Anno Domini millesimo CCC° vicesimo. Quod autem in dictis licteris vidimus contineri de verbo ad verbum transcribi fecimus, et sigillo notre curie sigillari. Datum die mercurii post festum beatorum Jacobi et Christofori, Anno Domini millesimo CCC° vicesimo. Sic signatum: MAISIÈRES. — Collatio fit.